Foto:Arhiva

POTPISNICI peticije za uvođenje pozdrava "Za dom spremni" u službenu uporabu u Oružanim snagama RH zatražili su u ponedjeljak od predsjednice Republike Kolinde Grabar-Kitarović i predsjednika HDZ-a Tomislava Karamarka da predlože izmjene Zakona o hrvatskoj vojsci kako bi se pozdrav "Za dom spremni" uveo u službenu vojnu uporabu.

Nisu ustaše nego starohrvati



Organizatori peticije, koja je provedena putem interneta, tvrde da ju je potpisalo 3.200 osoba, a među potpisnicima se navode akademik Josip Pečarić, pomoćni biskup zagrebački Valentin Pozaić, sisački biskup Vlado Košić, nogometaš Josip Šimunić, akademik Stanko Popović, bivši ravnatelj Hrvatskog instituta za povijest Mirko Valentić, predsjednik Hrvatskog nacionalnog etičkog sudišta Zvonimir Šeparović, odvjetnik Zvonimir Hodak, bivši politički emigrant Nikola Štedul, don Anđelko Kaćunko, franjevac Miljenko Stojić, Velimir Bujanec i dr.



Potpisnici peticije tvrde da je pozdrav "Za dom spremni", koji je za vrijeme Drugog svjetskog rata bio službeni pozdrav ustaškog pokreta, zapravo starohrvatski pozdrav i podupiru incijativu koju je preko Facebooka pokrenuo posljednji zapovjednik obrane Vukovara Branko Borković - Mladi Jastreb da se taj pozdrav uvede u službenu vojnu uporabu.

Tekst se nastavlja ispod oglasa

Ako zabrane Za dom spremni, zabranit će sinjsku alku



Uvođenjem takvog pozdrava u službenu uporabu njegovala bi se hrvatska kultura i tradicija, u protivnom protivnici ovog pozdrava mogli bi sutra doći na ideju da nam zabrane naš pleter, zagrebačku katedralu ili čak Sinjsku alku, kaže se u pismu predsjednici Republike i predsjedniku HDZ-a, od kojih se traži da predlože izmjene Zakona o hrvatskoj vojsci kako bi pozdrav "Za dom - spremni" ušao u službenu uporabu u Oružanim snagama RH.